Document ID: 32009R1216

NARIADENIE RADY (ES) č. 1216/2009
z 30. novembra 2009
stanovujúce obchodné opatrenia uplatňované na niektoré tovary vznikajúce spracovaním poľnohospodárskych výrobkov
(kodifikované znenie)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej články 37 a 133,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Nariadenie Rady (ES) č. 3448/93 zo 6. decembra 1993 stanovujúce obchodné opatrenia uplatňované na niektoré tovary vznikajúce spracovaním poľnohospodárskych výrobkov (2) bolo opakovane (3) podstatným spôsobom zmenené a doplnené. V záujme jasnosti a prehľadnosti by sa malo toto nariadenie kodifikovať.
(2)
Zmluva stanovuje zriadenie Spoločnej poľnohospodárskej politiky zahŕňajúcej poľnohospodárske výrobky uvedené v prílohe I k zmluve.
(3)
Niektoré poľnohospodárske výrobky sú súčasťou mnohých tovarov neuvedených v prílohe I k zmluve.
(4)
Je potrebné stanoviť opatrenia v rámci Spoločnej poľnohospodárskej politiky a Spoločnej obchodnej politiky, berúc do úvahy vplyv obchodovania s týmito tovarmi na ciele článku 33 zmluvy a na to, ako opatrenia prijaté na realizáciu článku 37 zmluvy ovplyvňujú hospodárske postavenie týchto tovarov vzhľadom na rozdiely medzi nákladmi na získavanie poľnohospodárskych výrobkov v Spoločenstve a mimo Spoločenstva a na rozdiely v cenách poľnohospodárskych výrobkov.
(5)
Zmluva stanovuje, že poľnohospodárska politika a obchodná politika sú politikami Spoločenstva. Je potrebné vytvoriť pre niektoré tovary vznikajúce spracovaním poľnohospodárskych výrobkov všeobecné a komplexné pravidlá platné v celom Spoločenstve vzťahujúce sa na obchodovanie s týmito tovarmi, aby tak boli dosiahnuté ciele zmluvy.
(6)
Je potrebné zohľadniť obmedzenia vyplývajúce z Dohody o poľnohospodárstve uzavretej na mnohostranných obchodných rokovaniach Uruguajského kola (4).
(7)
Určité tovary, na ktoré sa nevzťahuje príloha I k zmluve a ktoré sú uvedené v prílohe II k tomuto nariadeniu, sa získavajú použitím poľnohospodárskych výrobkov, ktoré sú predmetom Spoločnej poľnohospodárskej politiky. Poplatky uvalené na dovoz týchto tovarov preto musia pokrývať rozdiel medzi cenami na svetových trhoch a cenami na trhu Spoločenstva za poľnohospodárske výrobky používané pri ich výrobe a na zabezpečenie ochrany príslušného spracovateľského priemyslu.
(8)
Podľa platných dohôd má Spoločenstvo za úlohu obmedzovať takéto poplatky pokrývajúce čiastočne alebo úplne rozdiely medzi cenami poľnohospodárskych výrobkov používaných na výrobu príslušných tovarov. Je preto nevyhnutné stanoviť pre tieto tovary tú časť z celkového poplatku, ktorá pokrýva rozdiely medzi cenami poľnohospodárskych výrobkov braných do úvahy.
(9)
Okrem toho je nevyhnutné udržiavať úzky vzťah medzi výpočtom poľnohospodárskej zložky poplatku z tovarov a výpočtom poplatku na dovozy nespracovaných základných výrobkov.
(10)
Z dôvodu zamedzenia neprimeraných administratívnych formalít by sa nemali zanedbateľné množstvá uplatňovať a členským štátom by malo byť umožnené neupravovať množstvá vzťahujúce sa na príslušnú transakciu tam, kde je zostatok príslušných množstiev zanedbateľný.
(11)
Realizácia preferenčných dohôd by nemala komplikovať postupy pri obchodovaní s tretími krajinami. Vykonávacie predpisy musia preto zabezpečiť, aby tovary uvedené v colnom prehlásení pre vývoz v preferenčnom režime neboli v skutočnosti vyvážané vo všeobecnom režime a opačne.
(12)
Na základe niektorých preferenčných dohôd sú poskytnuté zníženia pre poľnohospodárske zložky v rámci obchodnej politiky Spoločenstva. Tieto zníženia sú stanovené s odkazom na poľnohospodárske zložky uplatniteľné na nepreferenčný obchod. Preto sa musia tieto znížené čiastky previesť na národnú menu rovnakým kurzom ako sa uplatnil pre prevod neznížených čiastok.
(13)
Na základe niektorých preferenčných dohôd sú udelené obchodné výhody v rámci kvóty týkajúce sa tak poľnohospodárskej, ako aj nepoľnohospodárskej ochrany, alebo nepoľnohospodárska ochrana podlieha zníženiam v dôsledku takýchto dohôd. Je potrebné, aby riadenie nepoľnohospodárskej časti ochrany podliehalo rovnakým pravidlám ako sú pre poľnohospodársku časť.
(14)
Musia sa uskutočniť opatrenia pre vývozné náhrady pre niektoré poľnohospodárske výrobky použité na výrobu tovarov nezahrnutých v prílohe I k zmluve z dôvodu nepenalizovania výrobcov príslušných tovarov za ceny, za ktoré sú povinní obstarávať svoje dodávky ako výsledok Spoločnej poľnohospodárskej politiky. Takéto náhrady môžu pokrývať iba rozdiel medzi cenou poľnohospodárskeho výrobku na trhu Spoločenstva a jeho cenou na svetovom trhu. Tieto opatrenia by mali byť taktiež zabezpečené ako súčasť spoločnej organizácie príslušných trhov.
(15)
Články 162, 163 a 164 nariadenia Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (5) stanovujú poskytovanie takýchto náhrad. Vykonávacie predpisy by mali byť prijaté v rámci postupu uvedeného v článku 195 ods. 2 nariadenia (ES) č. 1234/2007. Sumy náhrad by mali byť pevne určené v rámci rovnakého postupu ako sumy náhrad pre poľnohospodárske výrobky vyvážané v nespracovanom stave a vykonávacie predpisy pre uvedený postup musia byť zavedené hlavne s ohľadom na výrobné procesy pre príslušné tovary. Vykonávacie predpisy by mali byť adekvátne zavedené na rovnakom základe.
(16)
Mali by existovať najmä kontroly výdavkov na základe záväzkov prostredníctvom vydania osvedčení. Avšak, pokiaľ ide o výdavky, na ktoré sa nevzťahovalo získanie osvedčenia alebo osvedčení, účtovanie takýchto výdavkov sa bude naďalej vykonávať na základe vyplatených náhrad, v prípade potreby formou zálohovej platby.
(17)
Komisia zohľadní podniky spracovávajúce poľnohospodárske výrobky ako celok, a najmä situáciu malých a stredných podnikov zohľadniac účinok cielených opatrení týkajúcich sa úspor na vývozných náhradách. Vzhľadom na svoje osobitné záujmy by mali byť malí vývozcovia oslobodení od predkladania osvedčení podľa opatrení o vývozných náhradách.
(18)
Mechanizmus ochrany poľnohospodárstva stanovený týmto nariadením sa môže za výnimočných okolností ukázať chybný. Takéto riziko môže vzniknúť v kontexte preferenčných dohôd. Je v takýchto prípadoch vhodné zabezpečiť rýchle uskutočnenie všetkých potrebných opatrení z dôvodu vyhnutia sa zanechania trhu Spoločenstva bez ochrany voči poruchám, ktoré by mohli z toho vzniknúť.
(19)
Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex spoločenstva (6), by sa malo vzťahovať na obchod upravený týmto nariadením.
(20)
Rozdiel medzi poľnohospodárskymi výrobkami zahrnutými v prílohe I k zmluve a tovarmi nezahrnutými v prílohe I je kritériom špecifickým pre Spoločenstvo založeným na situácii v poľnohospodárstve a potravinárskom priemysle Spoločenstva. Situácia sa môže značne odlišovať v niektorých tretích krajinách, s ktorými Spoločenstvo uzatvára dohody. Z toho dôvodu musia tieto dohody obsahovať ustanovenie umožňujúce rozšírenie všeobecných pravidiel vzťahujúcich sa na spracované poľnohospodárske výrobky nezahrnuté v prílohe I k zmluve, mutatis mutandis, pre určité poľnohospodárske výrobky zahrnuté v prílohe I k zmluve.
(21)
Podľa dohôd uzavretých v súlade s článkom 300 zmluvy je možné, aby požiadavky na spracovateľský priemysel, pokiaľ ide o poľnohospodárske suroviny, neboli úplne kryté surovinami Spoločenstva na základe konkurenčných podmienok. Článok 117 písm. c) nariadenia (EHS) č. 2913/92 upravuje prepustenie tovaru do aktívneho zušľachťovacieho styku za predpokladu splnenia ekonomických podmienok ako sú definované nariadením Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex spoločenstva (7). So zreteľom na vyššie uvedené dohody by sa malo tiež ustanoviť, že ekonomické podmienky sú považované za splnené pre prepustenie určitých množstiev určitých poľnohospodárskych výrobkov do režimu aktívneho zušľachťovacieho styku.
(22)
Na účely ochrany záujmov výrobcov poľnohospodárskych surovín v ďalších finančných rokoch by sa mali umožniť potrebné povolenia tak, aby tovar, na ktorý sa nevzťahuje príloha I k zmluve, mohol plne využívať súčasnú stropnú hodnotu WTO. Mali by tiež existovať celkové kontroly, aj keď stanovený postup by mal byť flexibilný na základe pravidelne revidovaného, vopred stanoveného odhadu množstiev prepustených do režimu aktívneho zušľachťovacieho styku, nepodliehajúcich predchádzajúcim individuálnym kontrolám plnenia ekonomických podmienok (s výnimkou množstiev použitých na spracovanie, obvyklých foriem manipulácie alebo výroby tovaru bez nároku na náhradu) a v súlade s ostatnými všeobecnými podmienkami týkajúcimi sa opatrení o aktívnom zušľachťovacom styku. Nakoniec treba zohľadniť tiež situáciu na trhu Spoločenstva pokiaľ ide o dané komodity, na účely zaistenia primeraného riadenia uvedených množstiev.
(23)
Je potrebné prijať opatrenia nevyhnutné na vykonanie tohto nariadenia v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (8),
PRIJALA TOTO NARIADENIE:
KAPITOLA I
PREDMET, VYMEDZENIE POJMOV A ROZSAH PÔSOBNOSTI
Článok 1
Toto nariadenie určuje obchodné opatrenia uplatniteľné na niektoré tovary definované v prílohe II.
Článok 2
1. Na účely tohto nariadenia platí toto vymedzenie pojmov:
a)
„poľnohospodárske výrobky“ sú výrobky, na ktoré sa vzťahuje príloha I k zmluve;
b)
„tovary“ znamenajú výrobky, na ktoré sa nevzťahuje príloha I k zmluve a uvedené v prílohe II k tomuto nariadeniu.
Avšak výraz „tovary“ použitý v kapitole III a v článku 12 sa týka výrobkov, na ktoré sa nevzťahuje príloha I k zmluve a sú obsiahnuté v prílohe XX k nariadeniu o jednotnej spoločnej organizácii trhov.
2. Na účely uplatnenia niektorých preferenčných dohôd:
a)
„poľnohospodárska zložka“ znamená časť poplatku zodpovedajúcu clám Colného sadzobníka Spoločenstva na poľnohospodárske výrobky uvedené v prílohe I alebo prípadne clám na poľnohospodárske výrobky pochádzajúce z danej krajiny pre množstvá týchto poľnohospodárskych výrobkov, ktoré sú považované za použité, ako je uvedené v článku 14;
b)
„nepoľnohospodárska zložka“ znamená časť poplatku zodpovedajúcu clám Spoločného colného sadzobníka zníženú o poľnohospodársku zložku definovanú v písmene a);
c)
„základné výrobky“ znamená určité poľnohospodárske výrobky, na ktoré sa vzťahuje príloha I alebo ktoré sú zrovnateľné s týmito výrobkami alebo vznikajú z ich spracovania, pre ktoré clá uvedené v Spoločnom colnom sadzobníku slúžia na určenie poľnohospodárskej zložky poplatku uplatniteľného na tovary.
Článok 3
Toto nariadenie sa môže týkať aj niektorých poľnohospodárskych výrobkov v rámci preferenčného obchodu.
V takom prípade sa príslušnou dohodou vytvorí zoznam týchto poľnohospodárskych výrobkov, na ktoré sa vzťahujú pravidlá pre obchod s tovarom.
KAPITOLA II
DOVOZ
ODDIEL I
Obchod s tretími krajinami
Článok 4
1. Ak nie je stanovené inak v tomto nariadení, clá Spoločného colného sadzobníka sa uplatňujú na tovary uvedené v prílohe II.
Pre tovary uvedené v tabuľke 1 prílohy II poplatok pozostáva z cla podľa hodnoty (ad valorem), označeného „pevná zložka“, a z osobitnej čiastky stanovenej v eurách, označenej „poľnohospodárska zložka“.
Pre tovary uvedené v tabuľke 2 prílohy II je poľnohospodárska zložka poplatku súčasťou poplatku uplatňovaného na dovozy takýchto tovarov.
2. Okrem článkov 10 a 11 je zakázané uloženie akéhokoľvek cla alebo poplatku, majúceho ekvivalentný účinok, iného ako poplatku uvedeného v odseku 1 tohto článku.
3. Na účely klasifikácie výrobkov, na ktoré sa vzťahuje toto nariadenie, sa uplatnia všeobecné pravidlá pre výklad kombinovanej nomenklatúry a osobitné pravidlá pre uplatňovanie nomenklatúry; colná nomenklatúra vyplývajúca z uplatnenia tohto nariadenia bude zahrnutá do Spoločného colného sadzobníka.
4. Podrobné pravidlá na uplatňovanie tohto článku sa prijmú v súlade s postupom uvedeným v článku 16 ods. 2.
Článok 5
1. Tam, kde Spoločný colný sadzobník stanovuje maximálnu výšku poplatku, nesmie poplatok uvedený v článku 4 prekročiť toto maximum.
Tam, kde sa maximálna výška poplatku, uvedená v predchádzajúcom pododseku, môže uplatniť iba za osobitných podmienok, tieto podmienky sú určené v súlade s postupom uvedeným v článku 10 ods. 2 nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (9).
2. Tam, kde maximálny poplatok pozostáva z cla podľa hodnoty (ad valorem) plus dodatočného cla na rôzne druhy cukru, vyjadrené ako sacharóza (AD S/Z), alebo na múku (AD F/M), takéto dodatočné clo je to, ktoré je stanovené v Spoločnom colnom sadzobníku.
ODDIEL II
Preferenčný obchod
Článok 6
1. Poľnohospodárska zložka uplatniteľná v rámci preferenčného obchodu je osobitná čiastka pevne stanovená v Spoločnom colnom sadzobníku.
Avšak tam, kde daná krajina alebo krajiny spĺňajú požiadavky právnych predpisov Spoločenstva pre spracované výrobky, prijímajú rovnaké základné výrobky ako Spoločenstvo, zahŕňajú tie isté výrobky a používajú rovnaké koeficienty ako Spoločenstvo:
a)
táto poľnohospodárska zložka sa môže určiť na základe množstiev základných výrobkov skutočne použitých, ak Spoločenstvo uzavrelo dohodu o colnej spolupráci zahŕňajúcu stanovenie takýchto množstiev;
b)
clo uplatniteľné na dovoz základného produktu sa môže nahradiť čiastkou stanovenou na základe rozdielu medzi poľnohospodárskymi cenami v Spoločenstve a tými, ktoré sú v príslušnej krajine alebo regióne, alebo čiastkou vyrovnávajúcou spoločne stanovenú cenu pre daný región;
c)
tam, kde uplatnenie písmena b) vedie k čiastkam, ktoré majú malý dosah na príslušné tovary, môže byť tento systém nahradený systémom paušálnej sadzby alebo sadzieb.
2. Poľnohospodárske zložky s akýmikoľvek zníženiami uplatniteľnými na dovozy podľa preferenčnej dohody sa prevedú na národnú menu uplatnením rovnakého výmenného kurzu, ako je uplatniteľný na nepreferenčný obchod.
3. Clá podľa hodnoty (ad valorem) zodpovedajúce poľnohospodárskej zložke poplatku pre tovary v tabuľke 2 prílohy II môžu byť nahradené inou poľnohospodárskou zložkou tam, kde je to ustanovené v preferenčnej dohode.
4. Prijmú sa podrobné pravidlá na uplatnenie tohto článku v súlade s postupom uvedeným v článku 16 ods. 2.
Ak je to potrebné, tieto podrobné pravidlá zahŕňajú najmä:
a)
vyhotovenie a obeh dokladov potrebných na poskytnutie preferenčných opatrení stanovených v odsekoch 1 a 3 tohto článku;
b)
opatrenia potrebné na zabránenie odklonom obchodu;
c)
zoznam základných výrobkov.
5. Tam, kde je potrebné použitie metódy analýzy použitých poľnohospodárskych výrobkov, použijú sa metódy stanovené pre náhrady na vývoz do tretích krajín pre dané poľnohospodárske výrobky.
6. Komisia uverejní poplatky vyplývajúce z uplatňovania dohôd uvedených v odsekoch 2 a 3.
Článok 7
1. Tam, kde preferenčná dohoda ustanovuje zníženie alebo postupné zrušenie nepoľnohospodárskej časti poplatku, ide o pevne stanovenú zložku, v prípade tovarov uvedených v tabuľke 1 prílohy II.
2. Tam, kde preferenčná dohoda ustanovuje zníženie poľnohospodárskej zložky, či už v rámci colnej kvóty alebo nad jej rámec, prijmú sa podrobné pravidlá na určovanie a správu takýchto znížených poľnohospodárskych zložiek v súlade s postupom stanoveným v článku 16 ods. 2, a to za predpokladu, že dohoda uvádza:
a)
výrobky, na ktoré sa vzťahujú tieto zníženia;
b)
množstvá tovarov alebo hodnotu kvót, na ktoré sa uplatňujú tieto zníženia, alebo spôsob určenia týchto množstiev alebo hodnôt;
c)
faktory určujúce zníženie poľnohospodárskej zložky.
3. Podrobné pravidlá potrebné na poskytovanie a správu znížení nepoľnohospodárskych zložiek poplatku sa prijmú v súlade s postupom uvedeným v článku 16 ods. 2.
4. Komisia uverejní poplatky vyplývajúce z uplatnenia preferenčných dohôd uvedených v odsekoch 1 a 2.
KAPITOLA III
VÝVOZ
Článok 8
1. Pri vývoze tovarov je možné na použité poľnohospodárske výrobky, ktoré spĺňajú podmienky ustanovené v článku 23 ods. 2 zmluvy, poskytnúť náhrady stanovené v súlade s nariadením o jednotnej spoločnej organizácii trhov.
Vývozné náhrady nie je možné použiť na vývoz poľnohospodárskych výrobkov obsiahnutých v tovaroch, na ktoré sa nevzťahuje žiadna spoločná organizácia trhu, ktorá stanovuje poskytovanie vývozných náhrad pre takúto formu tovarov.
2. Vytvorí sa zoznam tovarov, na ktoré sa vzťahujú vývozné náhrady, berúc do úvahy:
a)
vplyv rozdielu medzi cenami na trhu Spoločenstva a cenami na svetovom trhu pre poľnohospodárske výrobky používané na ich výrobu;
b)
potreby čiastočného alebo úplného vyrovnania tohto rozdielu, aby tak bol umožnený vývoz poľnohospodárskych výrobkov používaných pri výrobe daných tovarov.
Tento zoznam sa zostaví na základe nariadenia o jednotnej spoločnej organizácii trhov.
3. Spoločné vykonávacie predpisy pre systémy vývozných náhrad uvedené v tomto článku sa prijmú v súlade s postupom uvedeným v článku 16 ods. 2.
Výšky vývozných náhrad sa stanovia rovnakým postupom ako je stanovený pri poskytovaní vývozných náhrad pre príslušné poľnohospodárske výrobky, ak sú vyvážané v nespracovanom stave.
4. Tam, kde sú opatrenia pre priame náhrady uvedené v článku 6 ods. 1 písm. b) vytvorené v rámci preferenčnej dohody, určia sa hodnoty platné pre vývoz do krajiny alebo krajín, na ktoré sa dohoda vzťahuje, spoločne a na rovnakom základe ako poľnohospodárska zložka poplatku podľa podmienok ustanovených v dohode.
Tieto sumy sa určia v súlade s postupom ustanoveným v článku 16 ods. 2. Rovnakým postupom sa prijmú vykonávacie predpisy, ktoré by mohli byť potrebné podľa tohto odseku, a najmä opatrenia zabezpečujúce, aby tovary uvedené v colnom prehlásení na vývoz v preferenčnom režime neboli v skutočnosti vyvážané v nepreferenčnom režime alebo opačne.
Tam, kde sú potrebné metódy analyzujúce použité poľnohospodárske výrobky, použijú sa metódy stanovené pre príslušné poľnohospodárske výrobky v prípade náhrad pri vývoze do tretích krajín.
5. Splnenie limitov vyplývajúcich z dohôd uzavretých v súlade s článkom 300 zmluvy sa zaistí na základe osvedčení vydaných za stanovené referenčné obdobia, doplnené o čiastku stanovenú pre malých výrobcov.
6. Čiastka uvedená nižšie, pre ktorú malí vývozcovia nemusia predkladať osvedčenia na základe opatrení o vývozných náhradách, je stanovená na 50 000 EUR ročne. Táto stropná hodnota sa môže upraviť v súlade s postupom uvedeným v článku 16 ods. 2.
Článok 9
Tam, kde sa podľa nariadenia o jednotnej spoločnej organizácii trhov v príslušnej oblasti uplatňujú na vývozy poľnohospodárskeho výrobku uvedeného v prílohe I clá, poplatky alebo iné opatrenia, môžu byť v súlade s postupom uvedeným v článku 16 ods. 2 prijaté primerané opatrenia na niektoré tovary, ktorých vývoz pravdepodobne brzdí dosiahnutie cieľa v príslušnej oblasti poľnohospodárstva z dôvodu vysokého obsahu príslušného poľnohospodárskeho výrobku v tomto tovare, berúc do úvahy špecifický záujem spracovateľského priemyslu.
KAPITOLA IV
VŠEOBECNÉ USTANOVENIA
Článok 10
Ak existuje nebezpečenstvo, že zníženie poľnohospodárskej zložky uplatňovanej na dovoz tovarov v rámci preferenčnej dohody by mohlo narušiť poľnohospodárske trhy alebo trhy s príslušnými tovarmi, uplatnia sa ochranné klauzuly uplatňované pre dovoz príslušných poľnohospodárskych výrobkov taktiež pre tovary uvedené v prílohe II.
Pri hodnotení príslušných narušení trhu sa berú do úvahy vlastnosti tovarov skutočne dovážaných v rámci preferenčných dohôd porovnávané s vlastnosťami tovarov tradične dovážaných pred zavedením preferenčného režimu.
Článok 11
1. Na účely predchádzania alebo zabránenia nepriaznivým účinkom na trh Spoločenstva, ktoré môžu vyplývať z dovozov niektorých tovarov vznikajúcich spracovaním poľnohospodárskych výrobkov, uvedených v prílohe III, dovoz jedného alebo viacerých takýchto tovarov s uplatnením cla ustanoveného v Spoločnom colnom sadzobníku treba podmieniť zaplatením dodatočného dovozného cla, ak boli splnené podmienky uvedené v článku 5 dohody o poľnohospodárstve, s výnimkou, ak dovozy pravdepodobne nenarušia trh Spoločenstva, alebo ak by boli účinky neprimerané plánovanému cieľu.
2. Aktivačné ceny, pod ktoré môže byť uložené dodatočné dovozné clo, sú tie, ktoré Spoločenstvo oznámilo Svetovej obchodnej organizácii.
Aktivačné množstvá, ktoré musia byť presiahnuté pre dodatočné dovozné clo, ktoré má byť uložené, sa určia, okrem iného, na základe dovozov do Spoločenstva počas troch rokov predchádzajúcich tomu, v ktorom vznikajú alebo sa zdá pravdepodobné, že vzniknú nepriaznivé účinky uvedené v odseku 1.
3. Dovozné ceny, ktoré majú byť zohľadnené pri uložení dodatočného dovozného cla, sa určia na základe dovozných cien CIF príslušnej zásielky.
4. Podrobné pravidlá na vykonanie tohto článku sa prijmú v súlade s postupom uvedeným v článku 16 ods. 2.
Tieto pravidlá zahŕňajú najmä:
a)
tovary, na ktoré sú uplatňované dodatočné dovozné clá podľa článku 5 dohody o poľnohospodárstve;
b)
ostatné spúšťacie kritériá potrebné pre uplatňovanie odseku 1 v súlade s článkom 5 dohody o poľnohospodárstve.
Článok 12
1. Prepustenie poľnohospodárskych výrobkov do režimu aktívneho zušľachťovacieho styku podlieha predchádzajúcej kontrole splnenia ekonomických podmienok uvedených v článku 117 písm. c) nariadenia (EHS) č. 2913/92. Tieto podmienky sa považujú za splnené v súlade s článkom 552 nariadenia (EHS) č. 2454/93.
Najviac a v súlade s nariadením (EHS) č. 2454/93, ekonomické podmienky uvedené v článku 117 písm. c) nariadenia (EHS) č. 2913/92 sa považujú tiež za splnené pre určité množstvá základných výrobkov použitých na výrobu tovarov. Tieto množstvá sa určia za pomoci bilancie zostavenej Komisiou na základe porovnania medzi požadovanými dostupnými finančnými prostriedkami a predpokladaným požiadavkami na náhradu a zohľadniac najmä odhadovaný objem vývozov príslušných tovarov a situáciu pokiaľ ide o príslušné základné výrobky na vnútornom a vonkajšom trhu. Táto bilancia a teda uvedené množstvá sa revidujú v pravidelných intervaloch na účely zohľadnenia vývojov ekonomických a regulačných faktorov.
Podrobné pravidlá pre uplatnenie druhého pododseku, ktoré umožňujú určenie základných výrobkov, ktoré majú byť prepustené do režimu aktívneho zošľachťovacieho styku a kontrolovanie a plánovanie ich množstiev, zaručia väčšiu informovanosť pre prevádzkovateľov pred uverejnením smerných dovozných množstiev pre každú jednotlivú spoločnú organizáciu trhu. Tieto sa pravidelne uverejnia v závislosti od použitia takýchto množstiev. Podrobné pravidlá pre uplatňovanie sa prijmú v súlade s postupom uvedeným v článku 16 ods. 2.
Výraz „základný výrobok“ použitý v tomto článku sa týka výrobkov uvedených podľa číselného znaku KN v tabuľke v prílohe I, vrátane samostatnej poznámky 1 týkajúcej sa obilnín.
2. Množstvo tovarov, prepustených do režimu aktívneho zošľachťovacieho styku iných ako tie, ktoré sú uvedené v druhom pododseku odseku 1 a preto nepodliehajúce poplatku podľa článku 4 na účel alebo v dôsledku vývozu iných tovarov je to, ktoré je skutočne použité pri výrobe tovarov.
Článok 13
1. Tabuľka 2 prílohy II môže byť zmenená a doplnená v súlade s postupom uvedeným v článku 16 ods. 2, aby sa prispôsobila dohodám uzavretým Spoločenstvom.
2. Komisia prispôsobí toto nariadenie alebo nariadenia prijaté podľa tohto dokumentu akýmkoľvek zmenám a doplneniam kombinovanej nomenklatúry.
Článok 14
Tento článok sa uplatňuje na každý preferenčný obchod, pre ktorý určenie poľnohospodárskej zložky poplatku, prípadne zníženej podľa podmienok stanovených v článku 7, nie je založené na skutočnom obsahu uvedenom v článku 6 ods. 1 písm. a) a/alebo pre ktorý základné čiastky nie sú založené na cenových rozdieloch uvedených v článku 6 ods. 1 písm. b).
Charakteristiky základných výrobkov a množstvá základných výrobkov, ktoré sa majú zohľadniť, sú tie, ktoré sú stanovené nariadením Komisie (ES) č. 1460/96 z 25. júla 1996 ustanovujúce podrobné pravidlá vykonávania preferenčných obchodných opatrení, ktoré sa uplatňujú na určitý tovar vznikajúci spracovaním poľnohospodárskych výrobkov, ako je ustanovené v článku 7 nariadenia Rady (ES) č. 3448/93 (10).
Všetky zmeny a doplnenia, ktoré sa majú vykonať k tomuto nariadeniu, sa prijímajú v súlade s postupom uvedeným v článku 16 ods. 2.
Článok 15
1. Prahová hodnota alebo prahové hodnoty, pod ktorými sú poľnohospodárske zložky určené v súlade s článkami 6 a 7 sa stanovia na nulu, sa môžu určiť v súlade s postupom uvedeným v článku 16 ods. 2. Neuplatnenie týchto poľnohospodárskych zložiek môže podliehať osobitným podmienkam v súlade s rovnakým postupom s cieľom zabrániť vzniku umelých obchodných tokov.
2. Prahová hodnota, pod ktorou sa členské štáty môžu vyhnúť uplatňovaniu hodnôt vyberaných alebo vyplácaných podľa tohto nariadenia v spojení s danou ekonomickou transakciou, môže byť určená v súlade s postupom uvedeným v článku 16 ods. 2, ak zostatok týchto hodnôt je nižší ako prahová hodnota.
Článok 16
1. Komisii pomáha Výbor pre horizontálne otázky týkajúce sa obchodu so spracovanými poľnohospodárskymi výrobkami neuvedenými v prílohe I (ďalej len „výbor“).
2. Tam, kde sa odkazuje na tento odsek, uplatňujú sa články 4 a 7 rozhodnutia 1999/468/ES.
Lehota ustanovená v článku 4 ods. 3 rozhodnutia 1999/468/ES je jeden mesiac.
3. Výbor môže preveriť akúkoľvek inú záležitosť uvedenú jeho predsedom buď na základe vlastnej iniciatívy predsedu, alebo na žiadosť členského štátu.
Článok 17
Opatrenia potrebné na prispôsobenie tohto nariadenia zmenám a doplneniam vykonaným k nariadeniu o jednotnej spoločnej organizácii trhov s cieľom zachovania existujúcich dohôd sa prijímajú v súlade s postupom uvedeným v článku 16 ods. 2.
Článok 18
V súlade s postupom uvedeným v článku 10 ods. 2 nariadenia (EHS) č. 2658/87 sa prijmú metódy kvalitatívnej a kvantitatívnej analýzy tovarov a iné technické ustanovenia potrebné na ich identifikovanie alebo určenie ich zloženia.
Článok 19
Členské štáty oznámia Komisii informácie potrebné pre uplatňovanie tohto nariadenia, na jednej strane o dovoze, vývoze, a ak to je vhodné, o výrobe tovarov a na druhej strane o prijatých administratívnych vykonávacích opatreniach. Podrobné pravidlá komunikovania týchto informácií sa ustanovia v súlade s postupom uvedeným v článku 16 ods. 2.
Článok 20
Nariadenie (ES) č. 3448/93 sa zrušuje.
Odkazy na zrušené nariadenie sa považujú za odkazy na toto nariadenie a znejú v súlade s tabuľkou zhody uvedenou v prílohe V.
Článok 21
1. Toto nariadenia nadobudne účinnosť dvadsiatym dňom po jeho uverejnení v Úradnom vestníku Európskej únie.
2. Uplatňovanie tohto nariadenia pre kazeíny patriace pod číselný znak KN 3501 10 a pre kazeináty a ostatné deriváty kazeínu patriace pod číselný znak KN 3501 90 90 sa odloží do ďalšieho rozhodnutia Rady.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. novembra 2009

Labels: 8
3
15
17